Tampereella seurataan tällä viikolla kännyköitten avulla, miten ihmiset liikkuvat. Kaupunki ja puhelinoperaattori lupaavat, ettei seuranta uhkaa kulkijoiden yksityisyyttä.

Matkapuhelinoperaattori Telia ja Tampereen kaupunki selvittävät tällä viikolla yhdessä ihmisvirtojen liikkumista kaupungissa. Selvitys nojaa ihmisten taskuissa kulkeviin kännyköihin ja niiden tukiasemiin.

– Kaupunki on jaettu tukiasemien mukaan lohkoihin. Ne ovat kooltaan 500 kertaa 500 metriä, ja niiden mukaan nähdään ihmismassojen liikkeet, kertoo Smart Tampere -hankkeen ohjelmajohtaja Tero Blomqvist.

– Eikä huolta, yksityisyyden suoja on turvattu. Yksilöitä ei seurata, meitä kiinnostaa vain, miten ja milloin massat liikkuvat. Tämä on trenditukimus, Blomqvist vakuuttaa.

Liikenteen ja matkailun avuksi

Tampereen kaupungin ja Telian seuranta on pilotti, ja se kestää viikon.

Kännyköiden ja matkapuhelinverkkojen tietoja ei Blomqvistin mukaan ole Suomessa aiemmin käytetty tällä tavalla.

– Matkapuhelinverkon keräämä tieto valjastetaan nyt dataksi. Siitä saadaan meille yksi uusi työkalu kaupunkisuunnitteluun. Tosin jo nykyisinkin tiedämme aika paljon siitä, miten ihmiset liikkuvat, sanoi Tero Blomqvist Suomen Radiossa tiistaina.

Uusi työkalu voisi käytännössä tarkoittaa esimerkiksi bussireittien tarkempaa suunnittelua. Sen avulla tiedetään entistä paremmin, mistä, miten ja mihin aikaan ihmiset kulkevat.

– Tarkempi tieto ihmisvirroista auttaisi parantamaan myös esimerkiksi matkailupalveluja. Seurantatietojen avulla saataisiin esimerkiksi alan yrittäjille tarkempaa dataa matkailijoiden liikkeistä, visioi Blomqvist.

Aiheesta kertoi ensimmäisenä Aamulehti (siirryt toiseen palveluun). Lehden mukaan järjestelmää testattiin ensimmäisen kerran kesällä Robbie Williamsin konsertissa Tampereen Ratinassa.